Tomáš, Erik, minister práce, sociálnych vecí a rodiny SR (2024-02-01):
Ďakujem pekne za otázku. Vážená pani poslankyňa, no čo na to hovorím? Je to strašné a, bohužiaľ, kvôli tej obštrukcii, dlhočiznej, sa jednoducho ako keby zastavil nielen chod v parlamente, ale teda aj zastavil chod v štáte, takže je to veľmi trefná otázka a kladiete ju, pani poslankyňa, v taký správny deň. Dnes je 1. februára a teda okrem toho, že máme 100 dní vlády, tak presne dnes napríklad mal platiť zákon z dielne rezortu práce, sociálnych vecí a rodiny, ktorým chceme predĺžiť odvodové úľavy pre potravinárov. Toto opatrenie už fungovalo, áno, už len fungovalo, už je to minulosť, šesť mesiacov a vďaka nemu to malo pozitívny vplyv na odbytové ceny potravín, tak sme to chceli predĺžiť na ďalších päť mesiacov. Vláda to už schválila 10. januára a ja ako minister práce, som nemal možnosť ani priestor v parlamente zatiaľ kvôli spomínanej obštrukcii tento zákon predložiť, a preto od 1. februára tie odvodové úľavy pre potravinárov platiť nebudú, čo, samozrejme, bude mať vplyv aj na ceny potravín. A aby som nehovoril ja, lebo ja som politik a politici, samozrejme, môžu sledovať nejaké vlastné záujmy, politické, no tak prečítam tuto kolegom a kolegyniam z opozície odkaz od Slovenského zväzu pekárov, cukrárov a cestovinárov, ktorý konkrétne znie: „Ak poslanci Národnej rady Slovenskej republiky v dohľadnej dobe neschvália predĺženie platnosti odvodovej úľavy pre potravinárov, môže to mať vplyv na odbytové ceny potravín, pretože náklady na prácu od januára u nás značne vzrástli.“ Povedal predseda predstavenstva spomínaného zväzu Milan Lapšanský a ešte dodáva, a to už je naozaj konkrétny odkaz: „Náš sektor aktuálne bojuje s veľkým výpadkom zamestnancov a prípadné meškanie podpory situáciu ešte zhorší. Nekonanie Národnej rady Slovenskej republiky môže spôsobiť obmedzenie výrobného sortimentu aj frekvencie závozu chleba a pečiva či ďalších základných potravín. Poslanci Národnej rady sú platení aj z našich daní, a preto by sme ich chceli vyzvať, aby bezodkladne pristúpili k schváleniu kľúčových zákonov, ktoré ovplyvňujú desiatky tisíc zamestnancov a milióny slovenských spotrebiteľov. Nechceme zvyšovať odbytové ceny, ale ak nás k tomu budú volení predstavitelia tlačiť, budeme musieť spotrebiteľom jasne odkomunikovať, kto je za túto situáciu zodpovedný.“. A je jasné, kto je za túto situáciu zodpovedný, opoziční poslanci, ktorí nedovolia kvôli naťahovaniu už úplne zbytočnej obštrukcie, pretože, áno, oni majú právo, legitímne právo na obštrukciu, ale táto obštrukcia už, dobre vieme, že neslúži a už vôbec nie je o trestných kódexoch, ale len o prezidentských voľbách, ako to napokon priznal, oni keď, viete, sa pomýlia, tak aj pravdu povedia, pán Truban, že už to súvisí iba s prezidentskými voľbami, tak kvôli tomu už pekári, cestovinári a cukrári odkazujú, že budú proste drahšie ich výrobky. Takže ak bude drahší chleba, poprosím všetkých občanov, nech sa obrátia na našu ctenú a milú opozíciu. No a potom tá druhá vec, lebo rád by som bol vecný a konkrétny (potlesk), keď sa bavíme o zákonoch z dielne rezortu práce, sociálnych vecí a rodiny, bol na mňa tlak a neustále je vyvíjaný tlak najmä, hej, aj od pravicových strán a od zamestnávateľov, že, prepánakráľa, už rob niečo s tými predčasnými dôchodkami, pretože odchádza strašne veľa ľudí, nemá kto pracovať, ovplyvňuje to prevádzku v mnohých podnikoch. Len pre vašu zaujímavosť alebo pre, aby ste vedeli, aký je súčasný stav, tak za celý predchádzajúci rok bolo novopriznaných 22 700 predčasných dôchodkov, čo je obrovský nárast oproti roku 2022. Ja som avizoval, že by som rád v skrátenom legislatívnom konaní v januári predložil nejaké riešenie, no ale nemôžem, nemám kedy, nemám priestor jednoducho, takže keďže zamestnávatelia majú skôr bližšie k tým pravicovým stranám, ktoré v súčasnosti máme v opozícii, opäť poprosím rovnako ako pekárov a tak ďalej, obráťte sa na našu ctenú opozíciu, pravicovú, nech teda uvoľní ten priestor a nech nejaké teda riešenie nájdeme. Nemám, pani poslankyňa, jednoducho priestor, nemôžem nič s tým robiť. Jednoducho musíme počkať až na to, kým táto rozprava skončí, a preto aj ja ako minister práce, nie kvôli sebe, ale kvôli ľuďom, vítam, že už došlo k obmedzeniu rozpravy, pretože táto rozprava by už nikam inam neviedla, len k politizácii celej témy a k ovplyvňovaniu prezidentských volieb. Som rád, že už to o chvíľu skončí a som rád, že konečne už budú predkladané zákony pre ľudí. Ďakujem pekne. (Potlesk.)